[image: image1.png]



הכנסת
PAGE  
2
הוועדה לפניות הציבור
21/11/2017

הכנסת העשרים
מושב רביעי
<פרוטוקול מס' 120>
מישיבת הוועדה לפניות הציבור
יום שלישי, ג' בכסלו התשע"ח (21 בנובמבר 2017), שעה 13:45
<סדר היום:>
<פניות ציבור לגבי תחבורה ציבורית במודיעין עילית>
נכחו:

<חברי הוועדה:> 
ישראל אייכלר – היו"ר
<מוזמנים:> 
	ישראל אפריאט
	–
	קמ"ט תחבורה, משרד התחבורה והבטיחות בדרכים

	מורן יונה
	–
	מנהלת תחום תח"צ, משרד התחבורה והבטיחות בדרכים

	יעקב אשר גוטרמן
	–
	ראש העיר מודיעין עילית

	טוביה פריינד
	–
	סגן ראש העיר מודיעין עילית

	מרים צין
	–
	מנהלת מחלקת תחבורה, עיריית מודיעין עילית

	נחמן ניימן
	–
	חבר מועצת העיר מודיעין עילית

	ציון פת
	–
	מנכ"ל, חברת קווים - עילית תחבורה ציבורית

	הרצל לוי
	–
	מנהל אשכול חשמונאים, חברת קווים - עילית תחבורה ציבורית

	משה אהרן יעקובזון
	–
	יועץ ואיש קשר לקהילה, חברת קווים - עילית תחבורה ציבורית

	אברהם איינשטיין
	–
	תושב העיר מודיעין עילית

	מתתיהו מרכוס
	–
	תושב העיר מודיעין עילית

	אברהם נויגרשל
	–
	תושב העיר מודיעין עילית

	משה ברגמן
	–
	תושב העיר מודיעין עילית


<מנהל/ת הוועדה:>
שלומית אבינח
<רישום פרלמנטרי:>
א.ב., חבר המתרגמים
<פניות ציבור לגבי תחבורה ציבורית במודיעין עילית>
<היו"ר ישראל אייכלר:>
אנחנו פותחים את הדיון של הוועדה לפניות הציבור בנושא: פניות ציבור לגבי תחבורה ציבורית במודיעין עלית.

אני רוצה כבר בפתיחה לומר, אנחנו מכירים את חברת קווים עוד כשהייתה בבית"ר עילית, כחברה הכי יעילה במדינת ישראל לתחבורה ציבורית. ציון פת הוא שנים כבר אצלנו בוועדה ובית"ר היא דוגמא ומופת לזרימת תנועה. אני חייב לומר בעדות אישית, הייתי שבוע שעבר בבית"ר. ישבתי על מרפסת עם קרובת משפחה קשישה וכל שנייה היה אוטובוס, שירות בלתי רגיל שאני חייב לציין אותו. אותה קשישה אמרה, אתה רואה? אין דקה שאין אוטובוס. 
היו חברות אחרות קודם שאני חושב שראש העיר כבר היה ראש עיר אז כשהייתה חברה קודמת בבית"ר? ביתר תור היה צרות צרורות. זה היה נראה בלתי אפשרי כי הבעיות האובייקטיביות של בית"ר מחייבות את כל הצרות שהיו בביתר תור. הגיעה קווים והוכיחה שאפשר ומזרים והכול, לכן הופתעתי מאוד כאשר קיבלתי, אני לא יודע אם יש פה מאה תלונות לפחות ועוד יותר על מודיעין עילית ששם עובדת גם חברת קווים, ואני ממש אמרתי לעצמי, אני לא מבין איך זה יכול להיות, מה בין מודיעין עילית לבין בית"ר? אני לא רוצה שבבית"ר חלילה יפגע השירות.

יש לפעמים חברה, אני לא רוצה להגיד שם, שהיא צרה צרורה. איפה שהיא מקבלת אשכול, אנחנו מקבלים חבילות של תלונות. 

<ישראל אפריאט:>
איזו חברה זאת?

<היו"ר ישראל אייכלר:>
אני לא אגיד שם, אבל חברת קווים היא חברה שאני מקבל רק תשבוחות, מבית"ר עילית וגם באזורים אחרים. יש להם באלעד. יש לך תלונה מאלעד? אין אף תלונה אחת מאלעד, כך אני חושב. זה הכול תלונות על מודיעין עילית. ב-20 באוקטובר זה התחיל.

<שלומית אבינח:>
לצורך הפרוטוקול, בתקופה האחרונה באמת המון טלפונים כי אני כמנהלת הוועדה, שוב, אני לא עונה לכולם, המון טלפונים על דילוגים של קווים מסוימים. אנחנו אומרים, תכתבו במייל, כלומר גם מתקשרים טלפונית. 

<היו"ר ישראל אייכלר:>
אברהם איינשטיין, בבקשה.

<אברהם איינשטיין:>
אני אציג שני נתונים ובנתון השני יש לי כמה דוגמאות. בסוף אם תהיה אפשרות, אני אציג גם פתרון כלשהו. 

דבר ראשון, כמות הקווים והנסיעות לא מספיקים לצרכי התושבים. ברוך השם במודיעין עילית יש 70,000 אנשים ורק שבעה קווים פנימיים. לא הכמות מספיקה ולא לוחות זמנים ולא כמות הנסיעות. 

דבר שני, כמות הנסיעות והקווים לא מתקרבות לצרכי התושבים. אתן דוגמאות. דבר ראשון, עשינו על זה בעצם גם החתמה, זה קו 304. חתמו פה 520 תושבים.

<היו"ר ישראל אייכלר:>
תגיד לי מה זה 304.

<אברהם איינשטיין:>
זה ישיר לאזור האולמות, גבעת שאול והר נוף. 

<היו"ר ישראל אייכלר:>
לירושלים.

<אברהם איינשטיין:>
כן. 

<ישראל אפריאט:>
למי העברתם את זה?

<אברהם איינשטיין:>
למשרד התחבורה. קיבלתי גם אישור שיעשו לנו את זה וזה עדיין לא מבוצע. האישור הזה התקבל אצלי בחודש אב, יש לי פה את הדף.

<היו"ר ישראל אייכלר:>
בחודש אב כבר פניתם למשרד התחבורה.

<אברהם איינשטיין:>
לא, אני פניתי בחודש ניסן. הגיעה אלי תשובה בחודש אב שזה מאושר. עדיין זה לא התקיים. 

<שלומית אבינח:>
יש לנו פניות ששנה לא נענה. הוועדה לא נענית שנה על ידי משרד התחבורה, מחלקת פניות.

<ישראל אפריאט:>
אני מצטער, אני לא יודע על הדבר הזה בכלל. 

<היו"ר ישראל אייכלר:>
אתה לא יושב במחלקת פניות ציבור של משרד התחבורה כנראה.

<ישראל אפריאט:>
לא, לא, זה דבר חמור, אני מתנצל. 

<היו"ר ישראל אייכלר:>
תבדוק את זה.

<ישראל אפריאט:>
אנחנו נבדוק את זה. 

<היו"ר ישראל אייכלר:>
לנו יש שמונה עמודים של פניות למשרד התחבורה שלא נענה. אין אף משרד ממשלתי שלא עונה לנו תשובות חוץ ממשרד התחבורה.

<ישראל אפריאט:>
אני יכול להעיד ואתה יכול לשאול גם את מאיר בבית"ר עילית ואתה יכול לשאול בכל האשכולות. אין אצלי דבר כזה. זו פעם ראשונה שאני שומע. 

<שלומית אבינח:>
ישראל, סליחה שאני מתערבת בדבריך. אנשים לא יודעים לפנות אליך. ההוראה המפורשת להפנות לשרונה קרסגי.
<ישראל אפריאט:>
נכון.

<שלומית אבינח:>
והיא לא עונה, אני אומרת את זה לצורך הפרוטוקול. אנחנו מתכוונים לעשות ישיבה גדולה בנוכחות המנכ"ל כשהיא תחזור מחופשת לידה. משרד התחבורה, המשרד היחיד, באמת כמנהלת ועדה, שלא עונה באופן שיטתי לפניות ציבור. אני אומרת את זה לפרוטוקול. 

<אברהם איינשטיין:>
אולי הייתה אי הבנה. הם הבטיחו לי שיהיה את הקו, בחודש אב, וזה עדיין לא בוצע. בעצם הקו הזה קיים עד שעות הצהריים. בשעות הערב מאות מהתושבים צריכים להגיע. יש שם עשרה אולמות של חתונות באזור גבעת שאול והר נוף. מאות תושבים כל יום צריכים להגיע ואין להם אפשרות להגיע ישירות לשם. זו דוגמא אחת.

דוגמא שנייה, מאות תושבים נוסעים לעבודה כל יום לתל אביב. מאות תושבים צריכים להגיע לאזור בית וגן, הן לשערי צדק, הן לבתי חולים או לגבעת מרדכי. אין לשם קווים ישירים. 

עוד דוגמא, מאות תושבים רוצים להגיע לכותל המערבי במיוחד בימי החופשה או ראש חודש, למירון וצפת באמצע השבוע. אין לשם קווים ישירים. הם צריכים לנסוע לבני ברק. בקיצור, צריכים לשכור רכב. 
<היו"ר ישראל אייכלר:>
יש הרבה תלונות בתוך הקווים הפנימיים. לך אין בעיות כנראה בקווים הפנימיים, אז אולי מישהו אחר. 

<אברהם נויגרשל:>
אולי אני יכול להגיד מילה. 

<היו"ר ישראל אייכלר:>
מה שמך?

<אברהם נויגרשל:>
אברהם נויגרשל. עשרות נסיעות ביום מדלגים.

<היו"ר ישראל אייכלר:>
בתוך העיר?

<אברהם נויגרשל:>
בתוך העיר וגם מחוץ לעיר. יש שם הרבה אוטובוסי קבלן, אבל בתוך העיר אין קבלן ויש תירוצים מתירוצים שונים. יש לי הרבה הקלטות והכי כואב זה בשעות הקריטיות כשאתה צריך ב-13:00 להוציא את הילדה. האוטובוס, המנוע לא תקין. 
<ישראל אפריאט:>
אוטובוסים חדשים. 

<אברהם נויגרשל:>
הקלטות יש לי, לא הרבה. זה גם דברים יכול להיות כואבים, אבל אין אוטובוסים יום יום. אחותי יוצאת ב-7:00 בבוקר לעבודה, אין אוטובוס. זה הדברים הכי כואבים. יש עוד הרבה בעיות של נהגים, עוד כל מיני בעיות של טינופת באוטובוסים, מגשים כאילו לכתוב עליהם, לשים כוסות, אתה פותח אותם, זה נורא ואיום. 

<היו"ר ישראל אייכלר:>
קיבלתי פה מכתב היום שארבעים דקות הוא יכול לחכות בקו 2 או קו 4.

<אברהם נויגרשל:>
אני בקו 2 פנימי, שלושת רבעי שעה. 

<היו"ר ישראל אייכלר:>
כן, קו 2.

<ישראל אפריאט:>
יש יותר אוטובוסים במודיעין עילית מאשר רכבים. 

<אברהם נויגרשל:>
אין אוטובוסים, לא יוצאים. 

<היו"ר ישראל אייכלר:>
האוטובוסים לא מגיעים, פשוט מאוד. אני לא יכול אפילו להתחיל לקרוא, אדוני ראש העיר, את כל החבילות האלה של פניות, וכולם מתועדים. מישהו כתב לי שכבר קשה לו לספור את מספר הפעמים שהאוטובוסים מדלגים על תחנות. 

<אברהם נויגרשל:>
עכשיו יצא לוח זמנים חדש, אז אולי צריך לכתוב על זה המלצה. לפחות שידללו את לוח הזמנים.

<היו"ר ישראל אייכלר:>
לא, לא, זה לא צחוק. דע לך שעל פי החוק, החברה צריכה לעשות.

<ישראל אפריאט:>
אני מודיע שאתה העיר היחידה ביהודה ושומרון שמקבל יחס כזה. 

<מורן יונה:>
פניות שנמצאות במחוז שלי, אני דואגת שיענו עליהן. אני לא יודעת על איזה פניות את מדברת. 

<שלומית אבינח:>
זה פניות שהגיעו בשבוע האחרון. 

<מורן יונה:>
זו מחלקה שלמה שמטפלת בפניות שמגיעות מכל מיני גופים. 

<יעקב אשר גוטרמן:>
מורן, העברנו את הפניות שאנחנו מקבלים כל הזמן. יש לי הלא ממונה מיוחדת על העניין הזה בעירייה והיא מעבירה את זה אליכם ולא קיבלנו תשובות. 

<מורן יונה:>
פניות שקיבלתי ממרים, אני עניתי עליהן. לפעמים אני מקבלת את אותה פנייה כמה פעמים. 

<ישראל אפריאט:>
את אמורה לעבוד מול אריאלה בכלל.

<היו"ר ישראל אייכלר:>
רגע, אני רוצה להבין, אתם העברתם מטעם העירייה פניות למשרד התחבורה?

<מרים צין:>
לא רק מטעם העירייה, גם מטעם תושבים.

<היו"ר ישראל אייכלר:>
ולא קיבלתם תשובה. 

<מרים צין:>
גם אם מקבלים תשובות, זה אחרי המון זמן.

<היו"ר ישראל אייכלר:>
הגברת יונה ממונה על האזור של מודיעין עילית?

<ישראל אפריאט:>
לא, היא ממונה בחלק הישראלי. הסמכות עד הקו של ישראל שזה אחרי לפיד, בידי קמ"ט תחבורה. מהקו הישראלי, מורן, במחוז שלה זה נכנס. גם בכל מחוז חיפה, תל אביב יש שני ממונים. 

אני הנחיתי לא לקבל במיילים, כי אז אין רישום, אין מעקב ואין תשובות. 

<היו"ר ישראל אייכלר:>
לא הבנתי. 

<ישראל אפריאט:>
האתר של משרד התחבורה שולח גם לי להתייחסות. כנראה הייתה פה תקלה. מי שחושב, כנראה שמודיעין עילית היא במדינת ישראל וכבר יש סיפוח. אני אטפל בזה שיסבירו לכולם שעדיין לא בוצע סיפוח והתלונות יגיעו גם אלי. 

<היו"ר ישראל אייכלר:>
מה אתה עושה עם הפניות האלה שמגיעות אליך?

<ישראל אפריאט:>
אני יכול להגיד לך שהיו שימועים באזורים אחרים רק לפני שבועיים.

<היו"ר ישראל אייכלר:>
לא הבנתי. הפניות לא מגיעות אליך למעשה. הפניות של מודיעין עילית הגיעו אליך?

<ישראל אפריאט:>
לא. 

<שלומית אבינח:>
דרך האתר זה לא מגיע? 

<ישראל אפריאט:>
לא. אני אבדוק, אמרתי. אני אבדוק פנימה שמודיעין עילית יגיע גם אלי. 

<שלומית אבינח:>
ישראל, מה אני עושה עם כל הפניות שהגיעו עכשיו לוועדה?

<היו"ר ישראל אייכלר:>
אנחנו נעביר לו את זה.

<ישראל אפריאט:>
לא, לא. 

<היו"ר ישראל אייכלר:>
אני יכול לשים את זה על שולחנו של השר במליאת הכנסת ואני אקריא לו מעל הבמה, אין לי בעיה.

<ישראל אפריאט:>
לא, לא.

<היו"ר ישראל אייכלר:>
איזה מין דבר כזה שכל כך הרבה פניות לא נענות? 

<ישראל אפריאט:>
אני אומר עוד פעם, יטופל. אני בהיבט שלי אומר לך כבר, הייתה תקלה לדעתי. עוד פעם, אם מישהו כנראה במשרד לא הבין שמודיעין עילית שייכת ליו"ש, תקלה. מה שאני מנסה להגיד, יטופל. 
זה נכון לשלוח באתר של משרד התחבורה כי בתהליך הזה גם קונסים את המפעיל, לכן להמשיך דרך האתר, לא לקבל את התלונות. תרשמו אותן באתר.
<אברהם נויגרשל:>
אפשר רק פתרון קטן שרציתי גם להוסיף? 

<היו"ר ישראל אייכלר:>
פתרון?

<אברהם נויגרשל:>
מהיבט ראייה של התושבים, זה תיקוף בדלת האחורית. זה יקל גם על הנהגים, גם על התושבים וגם על מהירות התנועה. לחברות הקבלניות שהם מביאים, שיוסיפו עוד אנשים עם מכשירים, זה חסר, וגם שיעשו אוטובוסים עוקפי מסלול. אנשים מחכים בתחנות האחרונות גם בירושלים, גם בבני ברק למעלה משעה. אימא שלי חיכתה ביום שישי בצומת רמות בגשר למעלה משעה ועוד אנשים אמרו לי גם כך. אוטובוסים עוקפי מסלול אין בבני ברק, אין בירושלים, אין במודיעין עילית. תודה רבה. 

<היו"ר ישראל אייכלר:>
בבקשה, מר ציון פת, מנכ"ל קווים. 

<ציון פת:>
טוב, אני קודם כול מודה ומתוודה, אני בוש להיות פה במעמד הזה כי אנחנו לא רגילים למעמד מהסוג הזה. 

<ישראל אפריאט:>
אני גם מופתע.

<ציון פת:>
אנחנו מפעילים תחבורה ציבורית, אני באופן אישי למעלה מעשור שנים למגזר החרדי, בשלושת הערים החרדיות ועושים לילות כימים כדי לתת את השירות הכי טוב עם הדרישות הקשות והתובעניות של השירות והמיוחדות של השירות במגזר החרדי. כך נוהגים כל אנשיי, הסגל שהוא במקרה במודיעין עילית ורובו גם מתושבי העיר, כולל מנהל סניף והסדרנים. יחד עם זאת, כאשר מדובר בתקלות שהן סבירות והן קורות בכל מקום, אז הזעקה לא עולה. אני חושב שבמקרה הזה יש הצדקה לצעקה, אני לא מתחמק מכך. צריך להוסיף שירות. צריך גם לתת את השירות המלא, אלא מה, ישנם שני דברים שאינם נוגעים בחברה לדעתי והדבר מופיע גם בכתובים ובפרוטוקולים, זועק על כך כבר תקופה ארוכה גם בוועדת הכלכלה וגם פה בוועדה אצל אדוני. אנחנו לדעתי במשבר בענף התחבורה הציבורית בגלל המחסור החמור ביותר בנהגים. 

הדבר השני הוא היעדר תשתיות מתאימות לתחבורה ציבורית. הדיון הקודם היה אולי להמחיש בזעיר אנפין מה קורה כאשר מתכננים לבצע קו במכרז שמשכו 80 דקות ובפועל הוא נמשך 180 דקות, והחלק הזה של שילת הוא באמת חלק קטן. בואו נראה מה קורה בבני ברק. אדוני, אתה סיכמת במרץ 2016 שהנושא של בני ברק יטופל, שתוקם ועדה מיוחדת. אני באופן אישי התייחסתי למכתבך והמלצתי את המלצותיי וציפיתי וחיכיתי שיזמינו אותי לאותו צוות שאתה החלטת שיקום כדי לטפל בבעיה. לא קם. כתבתי מכתב בעניין הזה לדרור גנון שהוא ראש אגף הבכיר. דרך אגב, בני ברק נמצאים פה?
<היו"ר ישראל אייכלר:>
אתה מדבר על האוטובוס שמגיע ממודיעין עילית לבני ברק?

<שלומית אבינח:>
עיריית בני ברק הוזמנה. מר חנוך זיידמן, ביקשנו ישירות את הגעתו. נאמר שהוא בחו"ל ולכן לא ישתתף בדיון. 

<ציון פת:>
את יודעת שבאופן אישי אני שיניתי דברים אישיים שהיו חשובים לי, כדי להגיע. אני כתבתי מכתב בעניין הזה לדרור גנון. 

<יעקב אשר גוטרמן:>
אבל למה לאלעד הם באים?

<ציון פת:>
אני אסביר למה לאלעד, כי הקו של אלעד, אם שאלת מר גוטרמן, הוא קו קצר ואם הוא מתעכב בעשר דקות או ברבע שעה או בעשרים דקות, אין לזה השפעה גדולה. לעומת זאת, כאשר נהג נוסע ויושב באוטובוס במשך שלוש שעות עם הנוסעים ביחד כדי להוריד את האנשים בבני ברק במקום לעשות את זה במחצית הזמן, הוא כבר לא רוצה לעבוד במודיעין עילית, ושנינו ביחד כבוד ראש העיר, עושים מאמצים משותפים. אני לא מכיר עוד ערים במדינת ישראל שראשי הערים החרדיות, וזה לזכותם, באים לכנסים כדי לנסות לגייס נהגים. אנחנו נותנים תגמול מיוחד לנהגים כדי שיעבדו במודיעין עילית. אני הצעתי 30,000 שקל מענק לנהג שיבוא לעבוד במודיעין עילית בקווי בני ברק. קבלני משנה עולים לנו הון תופעות וגורמים לנו הפסד כספי ניכר ואנחנו גם לא מתוגמלים על כך. לא מוכנים לעבוד על הקו הזה של בני ברק. המצב בבני ברק הוא קטסטרופה. התשובה שאני מקבל ואני מודה על האמת, כותב לי מר דרור גנון, "לצערנו עיריית בני ברק מסרבת לפתרון בדמות נתיבי העדפה לתחבורה ציבורית אשר קיים בערים בהן ישנה מצוקה". אני כמפעיל מוכן לעשות הכול.

<היו"ר ישראל אייכלר:>
מעניין, כי לנו אמר דרור גנון שאתה כמפעיל חייב לבצע את הקווים האלה בלי קשר לתשתיות ובעיות.

<ציון פת:>
בבקשה, שמישהו יסביר לך אם הוא יכול לבצע - - - 

<ישראל אפריאט:>
את זה אתה תבדוק במכרז. במכרז לא החביאו את זה. 
<ציון פת:>
אם אני צריך להפעיל קו עם נהג אחד ועכשיו אני צריך כדי להפעיל אותו, שני נהגים, אז אין את הנהגים האלה ואין את האוטובוסים האלה. 

<ישראל אפריאט:>
כמה נהגים חסרים?

<ציון פת:>
חסרים ארבעים-חמישים נהגים ועוד ארבעים אוטובוסים. 

<היו"ר ישראל אייכלר:>
ציון, לאגד חסרים אלף נהגים בירושלים, אז אנחנו משחררים אותם מאחריות?

<ציון פת:>
לא, לא, קודם כול לא שחררנו. בואו, שנבין במספרים. 

<היו"ר ישראל אייכלר:>
אבל למה בקו 2 וקו 4 רוב התלונות, שזה לא בני ברק? אולי אזור בני ברק זה אזור נוח יותר.

<ציון פת:>
כי בסוף אתה צריך לווסת את כמות הנהגים, אז אני לא לוקח את כל הנהגים, שם אותם באוטובוס העירוני ולא נותן כלום לבני ברק. המצב היה צריך להיות שבבני ברק לא הייתה תחבורה בכלל. אני צריך לווסת. דרך אגב, כשמדובר במספרים, מדובר על אחוזי אי ביצוע לא גבוהים. אנחנו מדברים על 3%-4%.

<ישראל אפריאט:>
לפי התלונות שיש לו זה 4%?

<ציון פת:>
כן. כמה נסיעות יש ביום?

<היו"ר ישראל אייכלר:>
הפונה אמר שבאמת אין מספיק נסיעות ביום.

<ישראל אפריאט:>
מחילה כבוד הרב, אני יודע שבוצע רה-ארגון, מ-197, 1050 נסיעות ביום. זה פי עשר ממה שהיה. אין דבר כזה במדינה. אני לא מבין איך זה שאין לו אוטובוסים. 

<ציון פת:>
יש כ-1,700 נסיעות ביום, מתוכן אנחנו לא מווסתים 3%-4%. אנחנו לא הגענו למימדים של אגד בירושלים, עם כל הכבוד.

<היו"ר ישראל אייכלר:>
אגד בירושלים זו קטסטרופה. אגב, אם אפשר לעשות מכרז שאתה תתמודד על זה, יכול להיות שנעשה.

<ציון פת:>
אני לא מוכן לחיות גם עם 3%-4%.

<שלומית אבינח:>
ביום, 51 נסיעות.

<היו"ר ישראל אייכלר:>
51 נסיעות בתוך העיר?

<שלומית אבינח:>
ביום.

<ציון פת:>
51 נסיעות מתוך 1,700, כמה זה? זה פחות מ-3%. 

<ישראל אפריאט:>
זה עדיין המון.

<ציון פת:>
אני מסכים, אני לא מתכחש. אני רוצה לעמוד על 99% אבל יש דברים שלא תלויים בי.

<ישראל אפריאט:>
מה עושים בכדי לפתור את זה? 

<ציון פת:>
מטפלים דחוף.

<ישראל אפריאט:>
לא, לא, בנהגים.

<ציון פת:>
אנחנו גם מגייסים, אנחנו גם מנסים להכשיר. 

<היו"ר ישראל אייכלר:>
כמה אתה נותן לנהג לשעה, 35 שקל?

<ציון פת:>
39 שקלים.

<היו"ר ישראל אייכלר:>
כמה אגד נותנים?

<ישראל אפריאט:>
יש כאלה גם שנותנים 42.

<ציון פת:>
מה שקורה, ברגע שהשכר הוא שווה בכל המדינה ויש את המצוקה של בני ברק ואת הקשיים של ההפעלה של התחבורה הציבורית ולעבוד במוצאי שבת ולעבוד בערב חג ולעבוד במוצאי חג, בסוף הנהגים אומרים, בשביל מה? אני אלך לאגד תעבורה, אני אעבוד שם עם אותם תנאים ולמה לי להיכנס לתוך בני ברק? 

<היו"ר ישראל אייכלר:>
אגד תעבורה הפסיד את אלעד, למה, אני לא יודע.

<ציון פת:>
זה מכרז.

<ישראל אפריאט:>
אבל אנחנו סוטים מהעניין העיקרי. מדובר בחברה פרטית, לא באיזו חברה ממשלתית. אף אחד לא חייב אתכם להיכנס ואף אחד לא חייב אתכם להציג מחירים כאלה.

<ציון פת:>
ישראל, תן לי להשלים, אני לא דיברתי על מחירים. 

<ישראל אפריאט:>
זכותם לקבל תחבורה ציבורית.

<ציון פת:>
אבל תן לי להשלים. אם אתה כמדינה, אכפת לך, אז בואו תשחררו את הלחץ מכל מה שקשור בהכשרת נהגים. 

<ישראל אפריאט:>
תציג מחיר יותר גבוה.

<ציון פת:>
לא קשור, נו באמת.

<ישראל אפריאט:>
תשלם, יבואו כולם. הנה, גם הוא מוכן להיות נהג אם תשלם לו כמו שצריך.

<ציון פת:>
ישראל, אתה מכיר את המכרזים?

<ישראל אפריאט:>
אני מכיר טוב את המכרזים.

<ציון פת:>
אני יכול לשלם יותר במכרז?

<ישראל אפריאט:>
אתה יכול להגיש מחיר יותר גבוה. 

<ציון פת:>
אני יכול לשלם יותר במכרז? למה לזרוק סיסמאות באוויר?

<ישראל אפריאט:>
מי הגביל אותך?

<היו"ר ישראל אייכלר:>
אני רוצה לשמוע פתרונות.

<ציון פת:>
נושא הנהגים הוא נושא שקשור לכל הענף והוא עולה בחומרתו בכל מה שקשור לבני ברק. אם המדינה לא תסייע בעניין הזה של להכשיר יותר מהר נהגים ומשרד הבריאות לא ישחרר את החסם הזה שלהכשיר נהג לוקח שנה, אנחנו לפני כחצי שנה - - - 

<ישראל אפריאט:>
יש מכה רצינית.

<יעקב אשר גוטרמן:>
צריך רופא לאשר את הכשרות של הנהג. 

<קריאה:>
אפשר לחכות שנה לקבל את הזימון.

<יעקב אשר גוטרמן:>
צריך להוציא את זה ממשרד הבריאות, להעביר את זה לקופות החולים שרופא תעסוקתי ייתן את האישור. זה דבר פשוט. 

<היו"ר ישראל אייכלר:>
תרשמי שאנחנו נפנה לשר הבריאות.

<יעקב אשר גוטרמן:>
זו בעיה כללית. 

<ישראל אפריאט:>
זו בעיה בכל המדינה והוא צודק במאה אחוז וחייבים לטפל בזה. בחירום הבעיה יותר גדולה. 

<ציון פת:>
לפני חצי שנה עשיתי כנסים בירושלים. הבאתי שמונים מועמדים לקורס נהיגה, שהיו פותרים לי את הבעיה אם היו מכשירים אותם. שמונים הנהגים האלה, שבעים מתוכם נשרו בגלל הבירוקרטיה. מתוכם עשרה בלבד אני מצליח להכשיר.

<היו"ר ישראל אייכלר:>
אה, זה המכון הרפואי?

<קריאה:>
כן. 

<היו"ר ישראל אייכלר:>
המכון הזה דרך משרד הבריאות?

<קריאה:>
כן. 

<יעקב אשר גוטרמן:>
יש לי בשורה, הייתי השבוע באוצר. הם אמרו שיכניסו את זה לחוק ההסדרים לשנות את זה. כך אמר אלי מורגנשטרן.

<קריאה:>
יש האטה בכל נושא הגיוס והכשרות בשנה האחרונה, שלא היה בשנים האחרונות, ודווקא מבחינת כמות נסיעות יש גידול מטורף.

<יעקב אשר גוטרמן:>
להיות נהג אוטובוס, משלמים טוב יחסית.

<ישראל אפריאט:>
אז למה לא באים?

<היו"ר ישראל אייכלר:>
תבדוק את הקושי של העבודה הזאת. זה לא נקרא טוב. 

<ציון פת:>
ישראל, אפרופו מכרז ותנאי מכרז, על פי תנאי המכרז הקו בבני ברק היה צריך להתחיל מרחוב ירושלים. זה היה מקצר את זה לפחות ברבע שעה-עשרים דקות. לא נותנים לנו להיכנס לרחוב ירושלים. עיריית בני ברק מחכה עם הפקחים שלה כדי להגיש דוחות נגד הנהגים. הנהגים לא רוצים לעבוד בבני ברק. אחרי שלוש שעות נסיעה הם עומדים לשתי דקות הפסקה ומקבלים דוחות. זה קשור למכרז? אז בואו נפתור את הבעיה של התשתיות ושל הנהגים, שלא תלויה במפעילים, ואולי מפה נצא עם איזו בשורה. אני לא מרגיש נוח עם המצב שבו אנחנו נמצאים, בפירוש לא.

<ישראל אפריאט:>
אני גם מופתע שבקווים יש את הבעיה.

<היו"ר ישראל אייכלר:>
ציון, מה אתה אומר על ההצעה של הפונה לפתוח דלתות אחוריות, זה יעזור לך בתוך העיר?

<ציון פת:>
לא רק שאני בעד, מה שקרה בבית"ר עילית במכרז החדש, היו צריכים לשים וולידטורים באוטובוסים הבינעירוניים בחלק הקדמי. התברר שאי אפשר לשים בחלק הקדמי ולכן הוולידטורים האלה מיותרים, עומדים במחסן. פנינו למשרד התחבורה, אמרנו, קחו את הוולידטורים האלה, הם עומדים במחסן, תשימו אותם במודיעין עילית. היו פותרים חלק מהבעיות.

<יעקב אשר גוטרמן:>
פניתי לדרור גנון, ישבתי עם יעקובזון. מייד איך שהוא אמר לי שזה הסיפור, אמר לי דרור גנון, אנחנו לא מתגברים. כביכול הם חושדים שאנשים עולים בלי לשלם. זה מה שהם מפחדים. 

<ציון פת:>
אני גם מוכן לממן את עלות ההתקנה. הוולידטורים קיימים. אנחנו עובדים עם ווליגטורים בבית"ר עילית. 

<היו"ר ישראל אייכלר:>
אנשים מתקפים?

<ציון פת:>
אנשים מתקפים, ורוב האנשים, מעל 99.9% הם אנשים ישרים וגם אם הם לא מתקפים באותו מעמד, הם באים לתקף אחר כך. 

<יעקב אשר גוטרמן:>
כמה אנשים במודיעין עילית שולחים לכם כספים אחר כך?

<ציון פת:>
שולחים לנו כספים ומתקשרים.

<היו"ר ישראל אייכלר:>
ציון פת מכחיש את העלילה שהציבור החרדי לא משלם.

<ציון פת:>
להיפך, ברגע שאין וולידטור וכל הילדים צריכים לעלות מהדלת האחורית, הוא לא יכול לתקף גם אם הוא רוצה. איך הוא יכול לתקף? הוא לא יכול להגיע לנהג בכלל ואז אנחנו אפילו מכשילים אותו בעניין הזה.

דבר אחרון, ברשותכם. אני חושב שעם כל זה, ואני לא מסיר אחריות, צריך לטפל בעניין. עם כל זה וכל הקשיים שיש לנו וחסרון הכיס שאנחנו מפסידים כסף, אני חושב שבמבחנים האמיתיים, בערבי חג ובמוצאי חג ובחנוכה ובסופי שבוע ובל"ג בעומר, שזה בערך שליש מימות השנה, אנחנו ממשיכים לתת את השירות הכי טוב שרק אפשר. 

<היו"ר ישראל אייכלר:>
תודה רבה.

<יעקב אשר גוטרמן:>
כשאנחנו מודדים ברמה שנתית, הזמן הכי קשה לכם ולציבור זה חנוכה. האם הם נערכים לחנוכה?

<היו"ר ישראל אייכלר:>
נו, איך אתם נערכים לחנוכה?

<ציון פת:>
כמו כל שנה. אנחנו נבצע כמו שכל שנה ביצענו, הכי טוב, בכל הערים החרדיות.
<משה ברגמן:>
אני רוצה להמשיך במה שהוא אמר לגבי בני ברק. אני נוסע כל יום לבני ברק, כבר חמש שנים. נוסע בקו 230 שלושים דקות ממודיעין עילית לבני ברק ושעתיים בתוך בני ברק. 

יש פתרון בבני ברק שאפשר לעשות אותו כמו שעושים בערבי חגים, שמשנה את המסלול שלו בתוך העיר. הוא חוסך את רבי עקיבא. אפשר לעשות מסלולים אחרים או להוציא אוטובוסים מאזור ויז'ניץ, ששם בעיקר זה מתמלא והזמן הכי גדול זה ביציאה. כל אוטובוס יכול לעמוד גם חצי שעה בשעות העומס ואז הוא מאחר למודיעין עילית. אתה יכול לעמוד בתחנה, כתוב לך שעוד שתי דקות האוטובוס מגיע וזה עוד עשרים דקות.

<היו"ר ישראל אייכלר:>
אז מה אתה מציע?

<משה ברגמן:>
כמו בערבי חגים, שישנו את המסלולים בתוך בני ברק.

<היו"ר ישראל אייכלר:>
לעשות תחנות מרכזיות כאלה קטנות?

<משה ברגמן:>
בערבי חגים. אני מדבר על תקופה של שבוע וחצי, ערב חג כשיש עומסים, שאנשים מגיעים לעיר ודוכנים והכול, האוטובוס ישנה את המסלול שלו. במקום להיכנס ברבי עקיבא הוא יכנס - - - 

<היו"ר ישראל אייכלר:>
אתה מציע לעשות את זה כל יום?

<משה ברגמן:>
כן. 

<היו"ר ישראל אייכלר:>
איך הציבור ידע?

<משה ברגמן:>
איך יודעים בערבי חגים? 

<היו"ר ישראל אייכלר:>
יש מודעות. 

<משה ברגמן:>
מודיעים על זה. שבוע וחצי לפני החג - - - 

<היו"ר ישראל אייכלר:>
למשל עכשיו בחנוכה, יש לכם מוקדי יציאה?

<קריאה:>
מיום כיפור לסוכות שינינו את המסלול, ובחנוכה - - - 

<היו"ר ישראל אייכלר:>
אתם תודיעו מראש?

<שלומית אבינח:>
אתם מקבלים אישור של משרד התחבורה?

<יעקב אשר גוטרמן:>
מקבלים אישור.

<ישראל אפריאט:>
כבוד הרב אייכלר, אני יכול להציע הצעה?

<היו"ר ישראל אייכלר:>
בבקשה, בכבוד.

<ישראל אפריאט:>
כמו שאתה מבין, פה מדובר על התכתבויות. פה לא מדובר על איזה פתרון עומק ונגיעה בכל בעיה ולפתור אותה. במקומות אחרים שהייתה בעיה של נהגים, זה לא רק בקווים דרך אגב, קבענו לוחות זמנים. נתנו מדרג שבסוף התהליך ידענו שנגמרת המסיבה. עובדתית, לפי גרפים של תלונות, נראתה ירידה. אין ספק שגם המפעיל ייתן מעצמו. אין פה דבר כזה. 

דבר שני, לגבי הדברים האלה שמעלה פה ראש העיר, אני ממליץ לזמן דיון בראשות התחבורה הציבורית עם כל מי שמעורב, עם המפעיל, עם ראש הרשות. אין לי ספק שאחרי דיון כזה יצאו הנחיות מאוד ברורות, אבני דרך לטיפול. דרך אגב, אני חי באופוריה שהחלפתי מ-197 ל-1,050, אמרתי להתראות חמש שנים. זה משהו פי עשר. אתה אומר לי, עדיין חסרים אוטובוסים. אני אומר, משהו פה מפתיע גם בגידול. אני אומר עוד פעם, אני לא הייתי פותר את זה בדיון אחד. צריך לשבת ולקחת ולנתח את כל הטענה. כל טענה, יש לנו סיפור בפני עצמו. כל אחד מהם צריך לפתור, כולל מענה של קווים. אין ספק שמורן גם תיתן את החלופות של תל אביב או יגיע הממונה של תל אביב וייתן את החלופות במקומות אחרים. להביא את כולם ולראות איך אפשר לפתור את הבעיה הזאת פעם אחת ולתמיד. 
<מתתיהו מרכוס:>
אני רציתי לשאול כמה שאלות. האם נכון שבמודיעין עילית אוטובוס שלא יוצא, יש קנס של 1,000 שקלים, באלעד 5,000 שקלים? דבר נוסף, למה במודיעין עילית בימי החופשה של הציבור החרדי, מי שרוצה לנסוע לכיוון צפון בין הזמנים, חייב לנסוע לבני ברק ומבני ברק צריך לנסוע? זה שתי שאלות שקשורות ספציפית אליהם.

דבר נוסף זה קו 304, כמו שהוא אמר, שזה ממש נצרך. 

הדבר האחרון, אם אנחנו רוצים לעודד את תושבי מודיעין עילית שיש להם רכבים, לנסוע בתחבורה ציבורית, אם אני יוצא מהבית באוטובוס, לוקח לי עשר דקות, אחר כך ביציאה מהעיר - - - 

<ישראל אפריאט:>
באוטו גם יש לך פקק.

<מתתיהו מרכוס:>
אני הייתי מציע גם לבעלי רכבים במודיעין עילית איזה מגרש חניה ביציאה ממודיעין עילית. היום כשאני עם רכב, לפעמים אני אומר, אני אבוא לכניסה לעיר, אני אחנה, משם אני נוסע באוטובוס. היום אין שום מגרש חניה ברדיוס של קילומטר מהיציאה מהעיר. 

<קריאה:>
במרכז עילית.

<מתתיהו מרכוס:>
המקום לא מיועד לחניון. בשדרות יחזקאל יש שמועות שהם מתנכלים לרכבים, מי שמכיר שם. אין מקום באזור של היציאה מהעיר ששם כל האוטובוסים יוצאים. כמו שבכל עיר טובה עושים, איפה שהרכבת עושים מקום - - - 

<ישראל אפריאט:>
זה העירייה - - - 

<היו"ר ישראל אייכלר:>
אני אתחיל בשאלה האחרונה שלך וזה ראש העיר יענה לי. מה אתה אומר על מגרש החניה שיאפשר לכל בעלי הרכבים?

<יעקב אשר גוטרמן:>
בדיון הקודם דיברנו שאין מקום לכבישים במודיעין עילית, אז יש מקום לחניה? 

<היו"ר ישראל אייכלר:>
חסר לך שטחים ריקים?

<יעקב אשר גוטרמן:>
בטח, אין שטחים. מודיעין עילית זו עיר שהוקמה בהתנחלות. הקרקע לא שלי. 

<מתתיהו מרכוס:>
וגם אם כן, אני אומר, ביציאה הבאה שיעשו עוד עשר שנים, כמו שאמר כאן ראש הוועדה בדיון הקודם, אז לפחות שיכשירו מגרש חניה ביציאה השנייה מהעיר.

<ישראל אפריאט:>
מה שעשינו בקווים של מודיעין עילית, זה שילוט של הקווים הפנימיים עם הקווים החיצוניים. חמש דקות לפני מגיע הקו הפנימי וחמש דקות אחר כך מגיע הקו החיצון, כך שגם לא תצרכו - - -
<היו"ר ישראל אייכלר:>
אם היה סנכרון, - - - 

<ישראל אפריאט:>
יש סנכרון בוודאות. צריך לבדוק מה הבעיה שם. אמור להיות סנכרון. 

<יעקב אשר גוטרמן:>
אפשר לפתור את הבעיה אחרת עם משרד התחבורה, שנתחבר לקו התחבורה הציבורית, המאסף של בן שמן, הקו הישיר שם. יש שם חניה גדולה ואז יהיה לנו פתרון גם לתל אביב. אני דיברתי עם יעקובזון על זה. אנחנו צריכים להתחבר לקו הזה, לתחבורה הציבורית שמעודד חניה, חנה וסע. זו חניה שהמדינה עשתה. 
<היו"ר ישראל אייכלר:>
טוב, אני חושב שזה הזמן למשרד התחבורה, הגברת מורן יונה. הרבה בעיות עלו פה ואת מייצגת פה את משרד התחבורה. 

<מורן יונה:>
מחוז ירושלים.

<היו"ר ישראל אייכלר:>
מודיעין עילית שייך למחוז ירושלים? 

<מורן יונה:>
גם. לגבי תוספות שירות, הוזכרו כאן כל מיני יעדים בירושלים. היום למודיעין עילית יש לא מעט קווים שמגיעים לכל מיני אזורים בירושלים ואפשר לבצע מעברים בתוך העיר כמו שתושבי ירושלים מבצעים היום. אי אפשר להוציא קו ישיר מכל נקודה לכל נקודה. אנחנו לא נסיים עם זה. גם מבחינת תשתיות, אין לנו איפה להחזיק את כל האוטובוסים האלה, גם מבחינת נהגים.
מבחינת השירות במודיעין עילית, כרגע המצב הוא לא כזה גרוע כמו שאתם מציגים אותו. יש איזושהי תקופה עכשיו שבאמת יש פה ושם כמה אי ביצועים ואני בטוחה שציון פת יפתור את זה והתקופה הזאת תסתיים מאוד מהר. תוספות שירות בקווים עמוסים, אחר כך זה יקרה. 
<היו"ר ישראל אייכלר:>
סליחה שאני נכנס לשאלה ששלומית שאלה קודם אותך ואני לא חשבתי שזה שייך אלייך, אבל אם את אומרת שהמצב לא כל כך נורא, תעני לי מה אני עושה עם כל החבילה הזאת?

<מורן יונה:>
אני יכולה לקבל את זה.

<היו"ר ישראל אייכלר:>
אבל את אומרת שהמצב לא כל כך נורא. אם יש צורך בכל כך הרבה אנשים לפתור כל כך הרבה, סימן שהמצב נורא. 

<מורן יונה:>
עם כל זה, זה אחוז מאוד קטן מכמות הנסיעות היומית שיוצאת מהעיר, אז זה לא - - - 

<היו"ר ישראל אייכלר:>
אבל אם אדם בא וכותב מכתב, כל מכתב כזה זה עשרה אנשים שלא כותבים מכתב. זה לא אחד. 

<ציון פת:>
אנחנו מכירים את המספרים. אחוז אי הביצוע שלנו נע בממוצע בין 3% ל-4%. 

<היו"ר ישראל אייכלר:>
לפי זעקת הציבור זה הרבה יותר מ-4%.

<ציון פת:>
נכון, אני מסכים, כי הם צריכים שירות יותר טוב.

<היו"ר ישראל אייכלר:>
מה את אומרת על ההצעה של ציון לשים וולידטור באוטובוסים?

<מורן יונה:>
זה לא משהו שרק אני עוסקת בזה, אז אני לא יכולה להחליט. זה - - - ביחד עם משרד האוצר.

<היו"ר ישראל אייכלר:>
לא, הוא אומר שהוא מוכן לעשות את זה על חשבונו. 

<ישראל אפריאט:>
באוצר יש לנו רפרנט של משרד התחבורה. אמורים לתאם איתו.

<היו"ר ישראל אייכלר:>
אבל הוא אומר שהוא מוכן על חשבונו להתקין את זה. 

<מורן יונה:>
אבל זה לא קשור. ההתקנות כאן זה הדבר הקטן. 

<ציון פת:>
הבעיה היא שמשרד האוצר עצר את כל הפרוייקט הזה של העלייה בדלת האחורית בגלל שיש להם בעיות במקומות אחרים. זו לא בעיה של תקציב ולא בעיה עם כסף. התקציב קיים, הוולידטורים קיימים. צריך לשחרר את זה במשרד האוצר. 

<ישראל אפריאט:>
אני הצעתי לקיים דיון על כל הנושאים במשרד התחבורה, להתעמק במודיעין עילית ולתת פתרון פעם אחת ולגמור עם הבעיות.

<היו"ר ישראל אייכלר:>
בבקשה, הרב ניימן.
<נחמן ניימן:>
סך הכול אנחנו מאוד מרוצים. אף אחד לא רוצה לחזור למה שהיה אחורה. מה שקרה בהתחלה, כשקווים הגיעה באמת נתנו לנו שירות הכי טוב בעולם, באמת עשו מעל ומעבר. בתקופה האחרונה, ואני רואה את זה גם מהחברים וגם מאנשים וגם אני משתמש בתחבורה ציבורית, יש באמת תסיסה בזמן האחרון ותמיד כשמתקשרים, באמת התשובה היא שאין נהגים ואין שום דבר, ואיך אומרים, אין נהגים, אבל באיזושהי מידה הציבור כבר לא יכול, כי באמת אנשים סובלים, אם אני סובל ואם זו אשתי ואם זה כל החברים. אין להם באמת פתרון אמיתי. אני שאלתי אותו פעם אחת, אם אני אהיה נהג אוטובוס, זה יעזור? אני לא יודע אם זה יעזור. אין לי בעיה להיות נהג. זה קשה אבל ללכת לעשות את זה. 

<ישראל אפריאט:>
אי אפשר לקיים דיון עם האוצר, עם כל הגורמים לגבי בעיית נהגים בתחבורה ציבורית, כי זו בעיה מערכתית. זה בכל הארץ, זה לא רק במודיעין עילית.
<היו"ר ישראל אייכלר:>
אחרי הדיון אני אגיד לך, יש בעיה בנהגים של משאיות, שיש פה עניין ביטחוני גם, בפרט בעיתות חירום, שזה לא עכשיו הנושא של הדיון. הנושא של הדיון עכשיו זה איך להקל על התחבורה הציבורית.

<ישראל אפריאט:>
מה שבטוח שזה לא הזמן, אלא בעת חירום הבעיה היא הרבה יותר ממשאיות אפילו.

<היו"ר ישראל אייכלר:>
בדיוק. 

<יעקב אשר גוטרמן:>
הייתה עוד נקודה אחת שלא העליתי, שלא העלו את זה, הנושא של הפועלים הפלשתינים שנוסעים באוטובוס, יש לנו כל יום. לא יודע מה הפתרון, אין לי הצעה.

<מורן יונה:>
אבל זו תחבורה ציבורית. 

<יעקב אשר גוטרמן:>
מבחינת העומסים. 

<היו"ר ישראל אייכלר:>
צריך לעמוד על זה שיפתחו את הדלתות האחוריות. 

<יעקב אשר גוטרמן:>
הדלתות האחוריות באמת זה פתרון טוב. 

<היו"ר ישראל אייכלר:>
לגבי בני ברק, שמת לב שלא עניתי לך בכלל, כי לדעתי עיריית בני ברק מתעלמת כבר שנים מהבעיה של התחבורה הציבורית. היא רוצה לזרוק החוצה את כל הקווים הלא בני ברקים. יש בבני ברק, נקרא לזה במרכאות, שנאת זרים של אוטובוסים שהם לא עירוניים. זה נורא ואיום, אני חייב לומר, ולא נותנים שם תחנה מרכזית והמפעילים כולם זועקים "גוועלד". עיריית בני ברק חייבת או לעשות תחנה מרכזית גדולה ולאפשר חניון גדול לכל האוטובוסים שבאים מבחוץ ולהוציא אותם מהעיר כפי שהיא דורשת או לאפשר נתיבי תחבורה ציבורית בתוך העיר. היות ועיריית בני ברק מתנגדת לשני הדברים, אז אנחנו תקועים פה. בכל הארץ מפעילים אומרים, רגע, סלח לי, אני מגיע לבני ברק, אני תקוע. אני רוצה לומר לך, אדון פת, אף פעם לא שמעתי ממך שיש לך בעיה בבית"ר, כי גם בית"רים נוסעים לבני ברק.

<ציון פת:>
לא באותו - - - 

<קריאה:>
במודיעין עילית זה 50/50, 50 לירושלים, 50 לבני ברק.

<היו"ר ישראל אייכלר:>
מישהו עוד רוצה להוסיף מילה? בבקשה. 

<קריאה:>
בקשר למה שהוא אמר, שיש תגמול לנהגים. נזכרו בזה מאוחר. הנהגים ברחו מהעיר ועכשיו נזכרו לתגמל אותם. זה כל מה שהנהגים אומרים, זה מה שאנחנו רואים. הרבה נהגים אומרים, אפיקים קוראים לנו, אפיקים קוראים לנו. 
<היו"ר ישראל אייכלר:>
אפיקים משלמים יותר?

<היו"ר ישראל אייכלר:>
אומרים שהם משלמים על שעות נסיעה. אני לא בדקתי את זה. החברה נזכרה מאוחר לתפוס את הנהגים. 

<ציון פת:>
אני מוכן לתת לך 5,000 שקל על כל נהג שאתה מביא.

<היו"ר ישראל אייכלר:>
הוועדה רשמה את הודעת מנהל קווים מר ציון פת, שדין מודיעין עילית כדין בית"ר, אני מתרגם את מה שאתה אמרת ואתה רוצה לתת שירות אותו דבר.

הוועדה שיבחה את השירות שהחברה הזאת נותנת בבית"ר, ולכן היא דורשת מהחברה לעשות את מודיעין עילית כמו בבית"ר, שלא יהיו תלונות ואי ביצוע קווים.

אם אתם יודעים על קו מסוים שלא יצא מאיזושהי סיבה, אני רוצה שהציבור ידע מזה ולא שהשלטים ומרכז המידע יגיד שיש אוטובוס ואין אוטובוס. זה הטעיית הציבור, זה כבר אפשר לעשות. יש בעיה באוטובוס, תודיעו, אין עכשיו אוטובוס או האוטובוס הבא בעוד עשרים דקות או חצי שעה. זה לא פתרון אבל זה לפחות לא יטעה אנשים.

<מרים צין:>
מי שולט על המסכים הדיגיטליים? זו לא שליטה שלהם.

<היו"ר ישראל אייכלר:>
אז מי זה?

<מרים צין:>
משרד התחבורה.

<היו"ר ישראל אייכלר:>
תעדכנו את משרד התחבורה שאין לכם אוטובוסים. תודיעו שאין לכם נהגים ושהם יודיעו לציבור. אני לא יודע איך, שמשרד התחבורה ימצא את הדרך.

הוועדה תפנה לשר הבריאות להקל על שחרור טופסי נהיגה מרב"ד להקל ולזרז קליטת נהגים לתחבורה הציבורית באופן מיידי.
הוועדה מבקשת ממשרד התחבורה לאשר מייד להתקין וולידטורים לחברת קווים במודיעין עילית כפי שקיים בבית"ר עילית ובעוד מקומות כדי לאפשר לאנשים לעלות לאוטובוס מהדלת השלישית. 

הוועדה רשמה את הודעתו של מר ציון פת, שהציבור החרדי הוא ציבור שמשלם כשהוא עולה וגם אנשים שמאחרים, משלמים, ומכחיש את הטענה של משרד התחבורה או שהוא צוטט פה בשם משרד התחבורה, שיש הרבה אנשים שלא משלמים ולכן הם לא מאשרים וולידטורים.

הוועדה תפנה למשרד האוצר ולשר האוצר לאפשר את התקנת הוולידטורים האלה באוטובוסים וגם לחברות קבלני המשנה, לתת לנהגים מכשירים שיוכלו לתקף את כרטיסי הרב קו.

אנחנו מבקשים מעיריית בני ברק להקשיב לזעקת חברת קווים והחברות האחרות, לאפשר נתיבי תחבורה ציבורית בעיר בני ברק או להכין תחנה מרכזית או חניון גדול לאוטובוסים שבאים מחוץ לעיר ונוסעים מחוץ לעיר.

אנחנו מבקשים לעשות בימי החנוכה ובזמני עומס את אותו הסדר שעושים בערבי חגים בעיקר בעיר בני ברק, לנסות מוקדי יציאה מרוכזים כדי לחסוך את זמן הסחבת בכבישים.

הוועדה תבקש משר התחבורה ליזום דיון בראשות התחבורה הציבורית, פעם היה לנו דיון בהשתתפות השר, אם אפשר בהשתתפות השר או המנכ"ל כדי לדון בכל הבעיות של התחבורה הציבורית בכל הערים החרדיות בעיקר, ששם יש את עיקר הבעיות והעומס והזלזול בציבור הנוסעים.

אנחנו מבקשים ממר ציון פת למרות כל הקשיים, להגיע למצב שבפרט בימי חנוכה ואחרי חנוכה, שמודיעין עילית תהיה לא פחות מבית"ר עילית ומאלעד ובעזרת השם אנחנו נזמן אותו ונודה לו על השיפור בעיר מודיעין עילית.

לגבי פניות הציבור הרבות שהגיעו, אנחנו נעביר העתק אחד למשרד התחבורה, לראש שירות התחבורה הציבורית מאיר חן ולמנכ"ל ולשר, ואני מתחייב בלי נדר לקחת את כל החבילה אם לא נקבל תשובה תוך שלושה שבועות או תוך שבועיים, אני אעמיד את זה על שולחנו של שר התחבורה במליאת הכנסת ואם צריך, אני אבקש רשות דיבור עד שאני אגמור את כל החבילה הזאת. 

תודה רבה לכל המשתתפים. 

<הישיבה ננעלה בשעה 14:41.>

